2012.gada 2.oktobrī Noteikumi Nr. 673

Rīgā (prot. Nr. 54 7.§)

**Personu kriminālistiskā raksturojuma un
fotoattēlu reģistra noteikumi**

Izdoti saskaņā ar

Aizturēto personu turēšanas kārtības likuma

3.panta devīto daļu,

Apcietinājumā turēšanas kārtības likuma

6.panta septīto daļu un

Latvijas Sodu izpildes kodeksa

15.panta piekto daļu

**I. Vispārīgie jautājumi**

1. Noteikumi nosaka kārtību un apjomu, kādā Integrētajā iekšlietu infor­mācijas sistēmā iekļaujamas ziņas paraizturētajām personām, apcietinātajām personām un personām, kuras notiesātas ar brīvības atņemšanu, minēto ziņu dzēšanas kārtību un glabāšanas termiņus, obligātās tehniskās prasībasattiecībā uz iegūstamajiem fotoattēliem, kā arī institūcijas, kurām piešķirama piekļuve minētajā informācijas sistēmā iekļautajām ziņām.

2. Ziņas iekļauj Integrētās iekšlietu informācijas sistēmas apakšsistēmā – Personu kriminālistiskā raksturojuma un fotoattēlu reģistrā (turpmāk – reģistrs). Reģistra pārzinis un turētājs ir Iekšlietu ministrijas Informācijas centrs (turpmāk – centrs).

**II. Reģistrā iekļaujamo ziņu apjoms un iekļaušanas kārtība**

3. Ziņas reģistrā iekļauj tiešsaistes datu pārraides režīmā un automatizētajā datu apmaiņas režīmā.

4. Lai nodrošinātu ziņu iekļaušanu un sniegšanu tiešsaistes datu pārraides režīmā un automatizētajā datu apmaiņas režīmā, institūcijas un centrs slēdz starpresoru vienošanos.

5. Reģistrā iekļauj šādas ziņas par aizturētajām personām, apcietinātajām personām un personām, kuras notiesātas ar brīvības atņemšanu:

5.1. vārds (vārdi) un uzvārds, kā arī iepriekšējais vārds un uzvārds (ja iepriekšējais vārds un uzvārds ir zināms);

5.2. personas kods (ja tāda nav, – dzimšanas datums), ārvalstniekiem (tai skaitā bēgļiem un personām, kam piešķirts alternatīvais statuss) un bezvalstnie­kiem papildus norāda dzimšanas datumu, kā arī citu informāciju, kas dod iespēju identificēt personu;

5.3. dzimums;

5.4. valstiskā piederība un tās veids;

5.5. tēva vārds;

5.6. deklarētās un faktiskās dzīvesvietas adrese (ja persona atrodas apcieti­nājumā, – dzīvesvietas adrese pirms apcietināšanas);

5.7. noziedzīgā nodarījuma juridiskā kvalifikācija;

5.8. krimināllietas numurs pirmstiesas kriminālprocesā;

5.9. noziedzīgā nodarījuma izdarīšanas veids;

5.10. noziedzīgā nodarījuma izdarīšanā izmantotie rīki un līdzekļi;

5.11. kriminālistiskais raksturojums:

5.11.1. dzimtā valoda, kā arī valodas, kuras pārzina vai kurās prot sazināties sarunvalodas līmenī;

5.11.2. nodarbošanās veids (nodarbošanās joma, specializācijas joma);

5.11.3. personas prasmes un iemaņas (saskaņā ar raksturojamās personas sniegto informāciju vai lietas materiāliem);

5.11.4. iesauka (iesaukas);

5.11.5. personas tetovējumu un sevišķo pazīmju apraksts;

5.11.6. norādes (vārds (vārdi) un uzvārds, personas kods vai dzimšanas datums, adrese) uz personām, ar ko datu subjektam ir sakari noziedzīgajās aprindās, ieslodzījuma vietās un citi sakari, kas var būt nozīmīgi kriminālprocesā;

5.11.7. personas ārienes pazīmes (demogrāfiskās, anatomiskās un funk­cionālās);

5.11.8. kaitīgās noslieces (piemēram, alkohola lietošana, narkotiku lieto­šana, toksikomānija);

5.12. personas fotokomplekts (sejas pretskats, labais profils, kreisais pusprofils, personas fotoattēls pilnā augumā ar fonā redzamu mērlineālu, kā arī tetovējumu un citu īpašo pazīmju fotoattēli). Obligātās tehniskās prasības attiecībā uz iegūstamajiem fotoattēliem norādītas šo noteikumu pielikumā.

6. Reģistrā iekļauj dokumentāri apstiprinātas ziņas. Prasība par ziņu dokumentāru apstiprinājumu nav piemērojama šo noteikumu 5.11.apakšpunktā minētajām ziņām.

7. Valsts policija vai Drošības policija šo noteikumu 5.punktā minētās ziņas par aizturētām personām iekļauj reģistrā 36 stundu laikā pēc to ievietošanas speciāli aprīkotās policijas telpās – īslaicīgās aizturēšanas vietā.

8. Ieslodzījuma vietas iekļauj reģistrā šo noteikumu 5.punktā minētās ziņas par personām, kuras:

8.1. ievieto izmeklēšanas cietumā (ja reģistrā jau iekļautās ziņas atšķiras no faktiskās situācijas), – piecu darbdienu laikā pēc personas ievietošanas izmek­lēšanas cietumā;

8.2. atbrīvo no izmeklēšanas cietuma sakarā ar drošības līdzekļa grozīšanu, drošības līdzekļa atcelšanu vai izmeklēšanas pabeigšanu, turpinot procesu medicīniska rakstura līdzekļu piemērošanai (šis nosacījums nav attiecināms uz personām, kuras atbrīvo saskaņā ar kriminālprocesa izbeigšanu, pamatojoties uz reabilitējošiem apstākļiem, vai kurām tiek pagarināts apcietinājuma termiņš), – nekavējoties, bet ne vēlāk kā piecu darbdienu laikā pēc personas atbrīvošanas no izmeklēšanas cietuma;

8.3. atbrīvo no brīvības atņemšanas iestādes saskaņā ar tiesas spriedumā noteiktā soda izciešanu – vienu mēnesi pirms personas atbrīvošanas no brīvības atņemšanas iestādes.

9. Ieslodzījuma vietas nekavējoties, bet ne vēlāk kā piecu darbdienu laikā pēc personas atbrīvošanas no brīvības atņemšanas iestādes iekļauj reģistrā šo noteikumu 5.punktā minētās ziņas par personām, kuras atbrīvo no brīvības atņemšanas iestādes sakarā ar:

9.1. apžēlošanas un amnestijas piemērošanu;

9.2. atbrīvošanu no soda izciešanas nosacīti pirms termiņa;

9.3. atbrīvošanu no soda izciešanas sakarā ar medicīniska rakstura piespiedu līdzekļu piemērošanu;

9.4. tiesas nolēmuma aizstāšanu, samazināšanu vai atcelšanu pilnībā;

9.5. kriminālsoda izpildes apturēšanu līdz ar notiesātā pārvietošanu turp­mākai soda izciešanai uz ārvalsti vai ar dienu, kad saņemts Tieslietu ministrijas paziņojums, ka spriedums pieņemts izpildei ārvalstī.

10. Valsts policija, Drošības policija un ieslodzījuma vietas ir atbildīgas par ziņu ticamību, autentiskumu un savlaicīgu iekļaušanu reģistrā, kā arī par šo noteikumu pielikumā minēto obligāto tehnisko prasību ievērošanu.

11. Šo noteikumu 5.punktā minētās ziņas, kuras pieejamas Iedzīvotāju reģistrā, Sodu reģistrā vai Kriminālprocesa informācijas sistēmā, reģistrā iekļauj no minētajām valsts informācijas sistēmām.

**III. Reģistrā uzkrāto ziņu glabāšanas un dzēšanas kārtība**

12. Ziņas par personu, kā arī tās fotokomplektus no reģistra dzēš, ja:

12.1. pagājuši 30 gadi kopš pēdējās reizes, kad:

12.1.1. kriminālprocess pret personu ir izbeigts uz nereabilitējošu apstākļu pamata;

12.1.2. persona ir atzīta par vainīgu noziedzīga nodarījuma izdarīšanā, bet tai nav piespriests kriminālsods vai tā ir atbrīvota no kriminālsoda vai krimināl­soda izciešanas;

12.1.3. personai noteiktais kriminālsods ir izpildīts vai ir iestājies notiesājoša sprieduma vai prokurora priekšraksta par sodu izpildīšanas noilgums;

12.2. kriminālprocess pret personu ir izbeigts uz reabilitējošu apstākļu pamata vai persona ir attaisnota un nepastāv šo noteikumu 12.1.apakšpunktā minētais ziņu glabāšanas pamats.

13. Ziņas no reģistra dzēš, par to sastādot attiecīgu aktu.

**IV. Reģistrā uzkrāto ziņu izsniegšanas kārtība**

14. Ziņas no reģistra tiešsaistes režīmā vai pēc rakstiska pieprasījuma var saņemt izmeklēšanas iestādes, operatīvās darbības subjekti, valsts drošības iestādes un prokuratūras iestādes šo iestāžu (amatpersonu) darbību regulējošos normatīvajos aktos noteikto funkciju veikšanai.

15. Ziņu izsniegšana no reģistra ārvalstu iestādēm pieļaujama gadījumos un kārtībā, ko paredz Latvijas Republikai saistošie starptautiskie līgumi un Eiropas Savienības tiesību akti.

**V. Noslēguma jautājumi**

16. Reģistrā iekļauj šajos noteikumos minētās ziņas par aizturētajām personām, apcietinātajām personām un personām, kuras notiesātas ar brīvības atņemšanu, kas līdz šo noteikumu spēkā stāšanas dienai ir uzkrātas centra pārziņā esošās valsts informācijas sistēmas "Integrētā iekšlietu informācijas sistēma" apakšsistēmās "Personas apraksts" un "Fototēka".

17. Šo noteikumu pielikumā minētās prasības attiecībā uz iegūstamajiem fotoattēliem stājas spēkā 2014.gada 1.jūnijā.

Ministru prezidents V.Dombrovskis

Iekšlietu ministrs R.Kozlovskis